**Závery z online seminára**

***Zelená infraštruktúra v sídlach miest***

(online seminár pre región Nitra)

**12. 11. 2020**

Online seminár ***Zelená infraštruktúra v sídlach miest*** bol organizovaný v rámci národného projektu Slovenskej agentúry životného prostredia - *Zlepšovanie informovanosti a poskytovanie poradenstva v oblasti zlepšovania kvality životného prostredia na Slovensku* - *podaktivita Zelená infraštruktúra v sídlach miest*.

Manažérom podaktivity bola Ing. Sláviková Marcela z odboru starostlivosti o sídla, regióny a krajinu Slovenskej agentúry životného prostredia.

Cieľom online seminára bolo upriamiť pozornosť odbornej i laickej verejnosti na dôležitosť zelenej infraštruktúry v mestách, jej funkcie, ako aj na jej vplyvy na obyvateľov a urbánne prostredie. V rámci seminára odznelo šesť prednášok. Z nich uvádzame najdôležitejšie poznatky:

**Doc. Ing. Ľubica Midriaková Zaušková, PhD.: Zelená infraštruktúra v sídlach miest**

Zelená infraštruktúra v mestách je tvorená zvyškami prírodných a poloprírodných ekosystémov, ale aj ľudskou činnosťou vytvorenými plochami zelene. Zelená infraštruktúra má multifunkčný charakter a jej hlavnou úlohou v sídlach je skvalitniť život rôznymi spôsobmi. Rozvoj, údržba a plánovanie zelenej infraštruktúry sú dôležitými nástrojmi na ochranu ekosystémových služieb zelenej infraštruktúry v mestách.

**Ing. Attila Tóth, PhD.: Plánovanie a tvorba zelenej infraštruktúry na príkladoch Rakúska a Nemecka**

V rámci prednášky boli prezentované podnetné príklady rozvíjania zelenej infraštruktúry z  Rakúska a Nemecka, vrátane príkladov z histórie. Pri rozvíjaní zelenej infraštruktúry je potrebné dodržiavať štandardy vybavenosti, ktoré určujú dostupnosť zelene, ako aj jej výmeru na jedného obyvateľa.

**Ing. Štefan Lančarič, PhD. : Aktuálne výzvy zelenej infraštruktúry pre Mesto Nitra**

V rámci prednášky boli prezentované podnetné príklady rozvíjania zelenej infraštruktúry v Nitre. Ide najmä o využitie zelenej a modrej infraštruktúry v rámci *Mestskej adaptačnej stratégie na zmenu klímy,* ako aj pri revitalizácii mestských parkov a vnútroblokov. Mesto Nitra presadzuje zelenú infraštruktúru do všetkých koncepčných materiálov a kladie dôraz na priebežnú starostlivosť o zelenú infraštruktúru.

**Ing. Martin Maršalko: Význam realizácie využitia a vsakovania dažďových vôd v mestskom prostredí pre podporu zelenej infraštruktúry**

Zadržanie zrážkovej vody v meste je dôležité najmä, aby nedochádzalo k preťažovanie verejných kanalizácií v čase prívalových dažďov, aby sa nezvyšovalo riziko: vzniku povodní, znečisťovania živ. prostredia, vysušovania krajiny a erózie pôdy, poklesu hladín podzemných vôd, vzniku tepelných ostrovov v mestách, nárastu prašnosti, zhoršenia kvality ovzdušia. Týmito opatreniami sa podporí rozvíjanie zelenej infraštruktúry, prípadne sa získa voda na jej zavlažovanie.

**Ing. Mária Garčárová : Úloha mokradí v mestských sídlach**

Mokrade tvoria významnú súčasť zelenej infraštruktúry v mestských sídlach.  Obyvateľom miest poskytujú mnohé ekosystémové služby. Mokrade je potrebné zahrnúť do územného plánovania a do ich manažmentu zapojiť aj miestne obyvateľstvo.

**Ing. Marta Slámková : Regionálne územné systémy ekologickej stability v Nitrianskom samosprávnom kraji**

Dokumenty RÚSES tvoria východiskovú bázu pre budovanie zelenej infraštruktúry a zvýrazňujú dôležitosť siete NATURA 2000**.** Schválené dokumentácie RÚSES sa odporúčajú využiť zainteresovanými orgánmi a organizáciami pri usmerňovaní aktivít v území, v procese posudzovania vplyvov stavieb a činností na životné prostredie, pri spracovaní plánovacích a rozhodovacích dokumentácií – územných plánov, ako aj pri spracovaní projektov pozemkových úprav.

Banská Bystrica 12. 11. 2020 Doc. Ing. Ľubica Midriaková Zaušková, PhD.

 špecialista na hodnotenie krajiny

 Odbor starostlivosti o sídla, regióny a krajinu

 SAŽP